Будзь верным, добрым сынам!
*Эдзі Агняцвет*

Раней за ўсіх яна ўстае,

Пазней за ўсіх кладзецца.

Яна жыве, яна пяе, —

I дзецям лепш пяецца.

Ты рос, як цёплы каласок,

Пры месяцы і зорах

Пачуеш мілае «сынок»,

Хоць будзе і за сорак…

За словам «маці» ў свет пайшлі

Маленства, мара, мова.

I мір, і мужнасць на зямлі —

Жыцця твайго асновы.

Каб не тужыла па начах, —

Ёй падрастай на ўцеху!

Хай будзе ў матчыных вачах

Пабольш іскрынак смеху!

Ты не шкадуй ласкавых слоў

Для роднай, для адзінай.

Адказвай маці на любоў —

Будзь верным, добрым сынам!